<classify> Kocha wa Mabingwa Afrika Mashariki na Kati Azam FC, Etiene Ndayiragije ameanza kumwaga cheche baada ya kuweka wazi mipango na mahitaji katika kukisuka vema kikosi chake tayari kwa maandalizi ya msimu ujao wa Ligi na michuano ya kimataifa. Ndayiragije ambaye kabla ya kujiunga Azam alikuwa na Timu ya Manispaa ya Kinondoni, KMC amelamba mkataba wa miaka miwili kuionoa Azam FC akichukua mikoba ya Hans Pluijm ambaye alitimuliwa kutokana na matokeo yasiyoridhisha na timu kukabidhiwa kwa muda kwa makocha wa kikosi cha vijana Meja Mstaafu Abdul Mingange na Iddi Cheche. Kutokana na malengo ambayo yapo kwa sasa kazi kubwa itakuwa ni kutengeneza kikosi imara, nina imani hilo linawezekana kutokana na uhitaji ambao upo hivyo kwa kuanza nitaanza na wachezaji kwanza kisha mengine yatafuta. Nikifanikiwa kuboresha kikosi itanifanya nifanye kazi kwa wepesi hasa ukizingatia ni timu kubwa na ina kila kitu, hilo linawezekana kikubwa sapoti kwa mashabiki, amesema. Ndayiragije ambaye ni raia wa Burundi anasifika kwa soka lake la kasi na pasi fupi fupi huku akijijengea msingi ya kuamini vijana na wachezaji wasio na majina makubwa. Kabla ya kujiunga na KMC, Ndayiragije alikuwa akiinoa Mbao ya jijini Mwanza ambapo katika msimu wake wa kwanza alifanikiwa kuifikisha fainali ya Michuano ya Azam Sports Federation Cup.  <topic>: MICHEZO 